Ńdɔ̄ Mósɛs a ngákad Ísraɛ̂l édzí ésə Ǹtondôbə a ngábéndē nyé. 2Ńdɔ̄ Mósɛs a ngákɔ́bɔ ai bədzóē bibəgá bí Ísraɛ̂l nâ: “Éyə Ǹtondôbə a béndē nâ: 3Ngə́ fám ziŋ e líg Ńtondôbə mətǐŋ, ngə́ ā líg mətǐŋ á kana sɔŋ, tə yadaŋ anyu díé, a dzálaga é dzóm ésə é hə́ kwí nyē ânyu. 4Ngə́ mīníngá ā líg mətǐŋ a kaniŋi sɔŋ ngə́ á ngə́lə̄ mɔ́ngɔ́ a tɔá ábə̄ ésīá, 5ngə́ ésīá ā wóg dzǎm tē təge dzó dzóm, oyílí tē ó nə m̀faŋ, tə ai atǐ, a bələ́ nâ a dzálaga wá. 6Hədá ngə́ ésīá ā yəm dɔ́ a təbə́ tɔ oyílí wóé ḿbɔ́g, tɔ mətǐŋ móé mə́sə̄ kǐg yā étē, Ǹtondôbə ǎ yǐ kig nyé láŋ ébūg, amú ésīá ńnye a tə́lé dzǎm tē. 7Ngə́ á yə́mə ai oyílí nálā ngə́ kig mətǐŋ yā á ngālíg təge tóán tsog, a sɔ́ kə álūg, 8ngə́ ńnóm ā yə̄m dɔ̄ təge dzó dzóm ámōs ā yə̄m dɔ́ mətǐŋ móé mə́ nə̄ á étē ai é mam mə́sə̄ mə́ tītīáŋ ai mətǐŋ mə́tē. 9Dá ngə́ ńnóm ā tə̄b mɔ̄ ámōs ā wóg dɔ̄, a yi kúlī óyīlí yā á ngāyíli ai mə́tīŋ yā á ngālíg təge tóán bindi. Ǹtondôbə ǎ yǐ kig nyé láŋ ébug. 10Mətǐŋ mə́ ńkus mīníngá ngə́ ényɔ́ bə́ ngásoe álūg ai oyílí ósə a nə́ dzǎm nɔŋ bí nə m̀faŋ, təge ai atíé. 11Ngə́ á ndá ǹnóm ńgɔ miníngá ā və́ líg mətǐŋ ngə́ á nɔ̌ŋ kig oyílí á kaniŋi sɔŋ, 12ábōg ńnōm ā wóg yǎ dɔ̄, ngə́ á ndzí kig dzó dzóm, ngə́ á ndzí kig təb, mətǐŋ móé mə́ nə̄ étē təge ai atíé.